เอกอัครราชทูตสาธารณรัฐเช็ก พบหารือรองนายกรัฐมนตรี ปลื้มรัฐบาลไทยส่งเสริมความร่วมมือทุกมิติ ยกระดับความสัมพันธ์ไทย-เช็กให้ยั่งยืน
พลเอก ประวิตร วงษ์สุวรรณ รองนายกรัฐมนตรี ให้การต้อนรับ นายมาเร็ก ลิบชีตซกี (H.E. Mr.Marek Libricky) เอกอัครราชทูตสาธารณรัฐเช็ก ประจำประเทศไทย ในโอกาสพ้นหน้าที่ เพื่อไปดำรงตำแหน่งใหม่ ณ ห้องรับรอง ตึกบัญชาการ 1 ทำเนียบรัฐบาล โดยทั้งสองฝ่ายได้มีการแลกเปลี่ยนความคิดเห็นระหว่างกันเกี่ยวกับความร่วมมือในด้านเศรษฐกิจ การค้า/การลงทุน เทคโนโลยีและการกีฬา เพื่อยกระดับความสัมพันธ์ระหว่างประเทศให้มากยิ่งขึ้นพลเอก ประวิตร กล่าวขอบคุณ นายมาเร็ก ลิบชีตซกี ที่ช่วยส่งเสริมความสัมพันธ์ระหว่างไทย-เช็ก และแสดงความยินดีที่จะได้กลับไปดำรงตำแหน่ง อธิบดีกรมเอเชียและแปซิฟิก รวมทั้งมีความยินดีที่ไทยกับเช็ก มีความสัมพันธ์ทางการทูตอย่างแน่นแฟ้นต่อเนื่อง โดยในปี 2567 จะครบ 50 ปีความสัมพันธ์ระหว่างทั้ง 2 ประเทศ รวมทั้งเชื่อมั่นในศักยภาพด้านเศรษฐกิจของเช็ก และยังเป็นหุ้นส่วนที่สำคัญของไทยด้วย พร้อมขอให้เช็กช่วยดูแลและสนับสนุนนักลงทุนของไทย อีกทั้งเชิญชวนนักลงทุนของเช็กให้เข้าร่วมการลงทุนเขต EEC ในอุตสาหกรรมที่มีศักยภาพสูง โดยเฉพาะด้านการป้องกันประเทศและอุปกรณ์ทางการแพทย์ รวมถึงการส่งเสริมการทูตเชิงกีฬาระหว่างกันด้วย โดยขอให้เช็กช่วยผลักดันมวยไทยให้ได้รับการบรรจุในการแข่งขันกีฬาโอลิมปิกฤดูร้อนในปี 2571 ณ นครลอสแอนเจลิส อีกด้วย